
Konceptuālais ziņojums "Par pensiju sistēmas pilnveidošanu"
· 1. Atbalstīt konceptuālā ziņojumā „Par pensiju sistēmas pilnveidošanu” (turpmāk – konceptuālais ziņojums) ietverto 2.A varianta risinājumu, kas paredz pilnveidot piemaksu piešķiršanu par katru apdrošināšanas stāža gadu šādā kārtībā:
· 1.1. no 2023.gada 1.janvāra – piešķirt piemaksu par apdrošināšanas stāžu, kas uzkrāts līdz 1995.gada 31.decembrim, pie vecuma un invaliditātes pensijām, kas piešķirtas pēc 2012.gada 1.janvāra;
· 1.2. no 2024.gada 1.janvāra piemaksas, kas piešķirtas pie vecuma pensijas, apmēru par vienu līdz 1995.gada 31.decembrim uzkrāto  apdrošināšanas stāža gadu  piesaistīt Centrālās statistikas pārvaldes tīmekļa vietnē publicētajai minimālā ienākuma mediānai (turpmāk – ienākuma mediāna), nosakot to 0,35 procenti no ienākuma mediānas;
· 1.3. 2025.gadā un turpmāk ik gadu piemaksas, kas piešķirtas pie vecuma pensijas, proporciju no ienākuma mediānas par vienu līdz 1995.gada 31.decembrim uzkrāto apdrošināšanas stāža gadu palielina par 0,04 procentpunktiem, līdz 2034.gadā tiek sasniegti 0,75 procenti no ienākuma mediānas par katru līdz 1995.gada 31.decembrim uzkrāto apdrošināšanas stāža gadu;
· 1.4. 2029.gadā piešķirt piemaksu pie vecuma pensijas par apdrošināšanas stāžu, kas uzkrāts laikā no 1996.gada 1.janvāra līdz 2000.gada 31.decembrim, un turpmāk katru gadu šo tvērumu palielināt par pieciem gadiem līdz 2036.gadā un turpmāk ir noteikta piemaksa par visiem pēc 1996.gada 1.janvāra uzkrātajiem apdrošināšanas stāža gadiem. 2029.gadā noteikt piemaksas apmēru par vienu apdrošināšanas stāža gadu,  kas uzkrāts pēc 1996.gada 1.janvāra, 0,25 procenti no ienākuma mediānas un turpmāk šo proporciju palielinot par 0,025 procentpunktiem katru gadu līdz 2047.gadā tiek sasniegti 0,7 procenti no ienākuma mediānas par katru pēc 1996.gada 1.janvāra uzkrāto apdrošināšanas stāža gadu.
· 2. Labklājības ministrijai īstenot šā rīkojuma 1. punktā minēto risinājumu atbilstoši Ministru kabineta lēmumam par prioritāro pasākumu īstenošanu un tam nepieciešamo finansējumu.
· 3. Jautājums par papildu finansējuma piešķiršanu konceptuālā ziņojuma 2.A varianta īstenošanai ir skatāms Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas procesā kopā ar visu ministriju iesniegtajiem prioritārajiem pasākumiem atbilstoši valsts budžeta finansiālajām iespējām.

